KLASA: P-372/23

URBROJ: 711-02-01/02-2024-6

Zagreb, 29. svibnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Filipa Dražića, OIB:** **………………**, **član Uprave trgovačkog društva KOTAR NET d.o.o.**, pokrenutom po službenoj dužnosti na radnom sastanku 31. siječnja 2024. g. pod KLASA: P-372/23, URBROJ: 711-02-01/02-2024-3, na 52. sjednici održanoj 29. svibnja 2024., donosi sljedeću

**ODLUKU**

1. **Propustom podnošenja godišnje imovinske kartice za 2022.g. do 31. siječnja 2023.g. obveznik Filip Dražić, član Uprave trgovačkog društva KOTAR NET d.o.o., počinio je povredu članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku Filipu Dražiću se izriče novčana kazna u iznosu od 530,00 eura.**
3. **Nalaže se obvezniku da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-OIB OBVEZNIKA-37223.**
4. **Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je uvidom u registar imovinskih kartica utvrdilo kako obveznik Filip Dražić, član Uprave trgovačkog društva KOTAR NET d.o.o. nije podnio imovinsku karticu za 2022.g. do 31. siječnja 2023.g.

Slijedom navedenog, Povjerenstvo je na stručnom radnom sastanku Povjerenstva održanom dana 31. siječnja 2024. utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a te je o istome obavijestilo obveznika obaviješću KLASA: P-372/23, URBROJ: 711-02-01/02-2024-3. Navedenom obavijesti obveznik je pozvan da se, u roku od 15 dana od dostave obavijesti, očituje na činjenična utvrđenja iz predmetne obavijesti.

Obveznik je dostavio svoje očitovanje navodeći da potvrđuje činjenice iz dostavljene obavijesti te da je navedeni propust počinio zbog osobnog neznanja. Nadalje, obveznik ističe da je ranije obnašao dužnost zamjenika općinskog načelnika te da je, koliko se sjeća, tada bio dužan podnijeti imovinsku karticu samo stupanjem na funkciju, prestankom obnašanja funkcije te ukoliko bude promjena u imovini pa je smatrao da je navedena procedura još uvijek ista. Pritom, obveznik navodi da kao olakotnu okolnost ističe da čak i od stupanja na prvu dužnost 2017.g. pa do danas nije imao velikih promjena u imovini, osim nešto povećane plaće. Isto tako, obveznik navodi kako je trgovačko društvo KOTAR NET d.o.o. osnovano za potrebu provedbe EU projekata te da nema komercijalnih prihoda niti zaposlenih, a da mandati na koje isti biva imenovan uglavnom su u trajanju 6 ili 12 mjeseci. Zaključno obveznik moli za razumijevanje i izricanje opomene te priznaje svoju pogrešku, a kao prilog očitovanju podnosi novu godišnju imovinsku karticu.

Povjerenstvo je uvidom u Registar obveznika, koji ustrojava Povjerenstvo, utvrdilo da obveznik Filip Dražić dužnost člana Uprave trgovačkog društva KOTAR NET d.o.o. obnaša od 09. veljače 2022.g., dok je ranije obnašao dužnost zamjenika općinskog načelnika Općine Sukošan odu mandatu 2017.-2021.g. S obzirom na navedeno, a sukladno članku 3. stavku 1. točki 40. ZSSI-a, u obvezi je postupati sukladno odredbama ZSSI-a kao obveznik u smislu istoga Zakona.

Nadalje, Povjerenstvo ističe kako je člankom 10. stavka 4. ZSSI-a propisano da su obveznici jednom godišnje dužni podnositi imovinske kartice Povjerenstvu do 31. siječnja tekuće godine za prethodnu godinu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Povjerenstvo ističe kako je uvidom u Registar imovinskih kartica utvrđeno da obveznik nije do 31. siječnja 2023.g. podnio imovinsku karticu za 2022.g. Povjerenstvo ističe kako je imovinska kartica koju obveznik dostavlja uz svoje očitovanje imovinska kartica za 2023.g. budući da obveznik ističe kako se radi o novoj godišnjoj imovinskoj kartici odnosno da isti nije naznačio da se radi o imovinskoj kartici za 2022.g.

Takvim svojim propustom u pravovremenom postupanju obveznik je počinio povredu čl. 10. st. 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da obveznik niti naknadno podnio imovinsku karticu za 2022.g., odnosno do dana donošenja ove odluke, a da je podnošenje imovinskih kartica jedna od osnovnih obveza obveznika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih imovinskih kartica ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

Slijedom navedenog Povjerenstvo je opravdanim smatralo obvezniku izreči novčanu sankciju.

Prilikom odmjeravanja visine sankcije Povjerenstvo je olakotnim cijenilo okolnost da se protiv obveznika do sada nije vodio niti jedan postupak pred Povjerenstvom te je opravdanim smatralo obvezniku izreći najnižu novčanu sankciju u iznosu 530 eura.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Filip Dražić, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana